迓杜丞相檥舟白鶴山下有感
作者：高斯得
朝代：宋

paragraphs: 維舟候新鉉，薄言憩茲山。
叢祠倚層阜，迴阡俯澄灣。
竚立心目瞿，白鶴懸榜顔。
嘉名契舊隠，身疑墮其間。
沓嶂森古木，荒塗翳枯菅。
田空少鴻鴈，谷腥富豺獌。
更懷山中人，騎鶴去不還。
平生抱炯介，輈張困羣姦。
徂謝易永久，十年閟松關。
紛吾信虛薄，宿昔蒙砭頑。
及茲落海嶠，初心汩憂患。
朅來因見召，感涕凄其潸。
亦欲蔭青茆，賞心諒難攀。
孤憤竟何及，顛毛自令䰔。